અહીંનાં લોકોને જાણે કે સિંહો સાથે 'ટેલપિથી'ની માફક એકબીજાનો અણસાર આવી જ જાય. ખજૂરી નેસમાં ૭ માલધારી પરિવારો તેમનાં કુલ ૭૦ માલઢોર સાથે વસવાટ કરે છે. તેઓ તેમનાં ઝૂંપડામાં છેલ્લા ૧ વર્ષથી હરણનું એક બચ્ચું આવે છે. નનાભાઇનાં પરિવાર માટે તો જેવા માલઢોર તેવું જ આ હરણનું બચ્ચું. નાનું બાળક ભૂખ લાગે ત્યારે માતા પાસે દૂધ માંગે તેમ આ બાળ હરણ પોતાનાં સમયે અહીં આવી ચઢે છે. અને ખરેખર, તેનાં માટે નાનાં બાળકની માફક જ દૂધની બોટલ તૈયાર જ હોય. તો સવાર પડતાં આ ઝૂંપડાનાં 'આંગણે' મોરનો ટહૂકો સાંભળી મન 'તરબતર' થઇ જાય. આ મોર જો 'મોડો' પડે તો નનાભાઇનાં પરિવારજનો ચિંતાતૂર બની જાય. મોર અહીં આવી કલાકો સુધી નેસની આસપાસ 'આંટા' ન મારે તો અહીંનાં લોકોને પોતાની દીનચર્યામાં કશુંક 'ખૂટતું' હોય તેવું લાગે. માલધારીઓની વન્યપ્રાણીઓ સાથેની લાગણી જાણવા તો ત્યાંજ જવું પડે. આવા 'નેસડા'ની મુલાકાત તમારી ગિરની મુલાકાત સાર્થક બનાવી દે.